Lěsny hwězdnik

Lěsny hwězdnik (Stellaria holostea) je rostlina ze swójby nalikowych rostlinow (Caryophyllaceae). 

 Wopis 
Lěsny hwězdnik je trajne zelo, kotrež docpěje wysokosć wot 15 hač do 30 cm (wot 10 hač do 45 cm).

Štyrihranite stołpiki su łamliwe, postupowace, deleka nahe a horjeka rozpjeršene kosmate.

 Łopjena 
Proste, přećiwostejne, sedźace łopjena su wusko-lancetojte a docpěja dołhosć wot wjace hač 5 cm. Wone njesu dołhi kónčk a su na kromje hrube.

 Kćenja 
Kćěje wot apryla hač do meje. Kćenja su dołho stopikate a docpěja wulkosć wot 1,5 hač do 2 cm a steja po 6 hač po 15 (60) w widličkojce rozhałuzowacych kwětnistwach. Běłe krónowe łopješka su něhdźe hač do srjedźišća dwustołpowe a dwójce tak dołhe kaž 6-8 mm dołhe, bjeznerwne keluškowe łopješka. Pěsty su tři. Nošne łopješka su zelišćowe.

Kćenja přiwabjeja wjele insektow, ale móžeja so sam wopróšeć.

 Kwětnistwo 
Hłowna wóska zahe rosćenje zastanje. Dwě pódlanskej hałuzy rosćenje pokročujetej, při čimž so tutej pozdźišo zaso wot pódlanskeju hałuzow přewjercholitej. Tajke kwětnistwo rěka dichazij.

 Płody 
Płody su kapsle, kotrež so ze šěsć zapadakami puknu.

 Stejnišćo 
Rosće w swětłych lěsach, w kotrych wustupuja dosć zela na pódźe, pod žiwych płotach, na lěsnych kromach a na lěsnych pućach. Ma radšo pěskowe abo hlinjane, zwjetša njewapnite abo bjezwapnite pódy.

 Rozšěrjenje 
Rostlina je w nimale cyłej Europje rozšěrjena, při čimž na sewjer hač do južneje Skandinawiskeje wustupuje.

 Wužiwanje 

 Wobrazy 

 Nóžki 

 Žórła 
 Schauer - Caspari: Pflanzenführer für unterwegs, ISBN 978-3-8354-0354-3, 2. nakład, 2008, strona 50 
 Seidel/Eisenreich: BLV Bestimmungsbuch Blütenpflanzen, ISBN 3-405-13557-5, strona 76 
 Spohn, Aichele, Golte-Bechtle, Spohn: Was blüht denn da? Kosmos Naturführer (2008), ISBN 978-3-440-11379-0, strona 140 
 Steinbachs Großer Pflanzenführer, ISBN 978-3-8001-7567-3, strona 64 
 Brankačk, Jurij: Wobrazowy słownik hornjoserbskich rostlinskich mjenow na CD ROM. Rěčny centrum WITAJ, wudaće za serbske šule. Budyšin 2005. 
 Kubát, K. (Hlavní editor): Klíč ke květeně České republiky. Academia, Praha (2002)
 Lajnert, Jan: Rostlinske mjena. Serbske. Němske. Łaćanske. Rjadowane po přirodnym systemje. Volk und Wissen Volkseigener Verlag Berlin (1954)
 Rězak, Filip: Němsko-serbski wšowědny słownik hornjołužiskeje rěče. Donnerhak, Budyšin (1920)

 Eksterne wotkazy 

Kategorija:Nalikowe rostliny